
Narva Linnavalitsuse 11.11.2020. a korralduse nr 798-k „Linna asutuste töökorraldusest“ muutmine
1. Asjaolud ja menetluse käik
Narva Linnavalitsuse 11.11.2020. a korraldusega nr 798-k „Linna asutuste töökorraldusest“ viidi alates 12.11.2020. a Terviseameti tehtud ettepanekust lähtuvalt Narva linna munitsipaalomandis olevad üldhariduskoolid üle distantsõppele; korralduse muudatustega 13.11.2020. a ja 25.11.2020. a taastati kontaktõpe algklasside (1.-3. klassid) õpilastele ning hariduslike erivajadustega õpilastele.
Haridus- ja Teadusministeeriumi juhistest lähtuvalt võib distantsõpet koroonaviiruse leviku tõkestamiseks rakendada üksnes äärmise vajaduse korral ja lühimaks hädavajalikuks ajaks. Distantsõpet ei tohiks rakendada kauem, kui 10 kalendripäeva, mille järgselt peab uuesti hindama distantsõppe vajadust. Distantsõpet ei ole soovitatav läbi viia põhikooli I ja II astmes.

Tuginedes Haridus- ja Teadusministeeriumi juhistele palus Narva Linnavalitsuse Kultuuriosakond Terviseametilt informatsiooni Narva munitsipaalüldhariduskoolides distantsõppe jätkuvast rakendamisest ja selle vajadusest munitsipaalkoolide II ja III kooliastmes ning distantsõppe rakendamise võimalikest tähtaegadest.
Terviseameti vastusest nähtub, et Narva koolide II ja III kooliastme õpilaste hulgas on nakatumine veidi vähenenud. Selles kooliastmes lõpeb erinevate koolide mitmete klassikomplektide õpilastel eneseisolatsiooni periood 25. novembril. Üksiknakkusjuhtumeid esineb nii õpilaste kui ka õpetajate hulgas, kuid mitte sellisel määral nagu varem ning edaspidi tuleb läheneda juhtumipõhiselt iga konkreetse klassi suhtes. Terviseamet on arvamusel, et II ja III kooliastme õpilased saavad jätkata 26. novembrist kontaktõppega.
2 . Õiguslikud alused
2.1 Haldusmenetluse seaduse § 64 lõike 1 kohaselt haldusakti kehtetuks tunnistamise kohta sätestatut kohaldatakse ka haldusorgani poolt haldusakti muutmise suhtes.

2.2 Haldusmenetluse seaduse § 68 lõike 2 alusel haldusakti kehtetuks tunnistamise otsustab haldusorgan, kelle pädevuses oleks haldusakti andmine kehtetuks tunnistamise ajal.
3. Otsus
Muuta Narva Linnavalitsuse 11.11.2020. a korralduse nr 798-k „Linna asutuste töökorraldusest“ punkt 3.1, sõnastades see järgmises redaktsioonis:

„3.1 Viia Narva linna munitsipaalomandis olevate üldhariduskoolide gümnaasiumiaste üle distantsõppele“.
4. Rakendussätted
4.1 Korraldus jõustub 26.11.2020. a.

4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul korralduse teatavakstegemise päevast arvates.

